ХӀокху предложенеш юкъара билгалдешнаш схьаязде. Церан орам а, суффикс а билгалъяккха.
Берашна чӀогӀа деза беркате аьхкенан денош.
Таханлера де дика а, сирла а ду.
Вайн юьртахь хаза а, гӀиллакхе а кегийрхой бу.
Генара некъ хала а, беха а бара.

Далочу цӀердешнех ма-кхоллало билгалдешнаш кхолла: са, дог, куьг, дог, чо, йуьхь.
ХӀиттайе кхоьллинчу билгалдешнех хӀора вариантах цхьа вариантах предложенеш.
Кеп: сацӀена – Беран санна сацӀена амал йолу вара тхан лулахо Ахьмад.

Ӏокху дешнийн маьӀнаш даста а, царах пайда оьцуш предложенеш хӀоттае а.
Дешнаш: шурул-кӀайн, кӀарул-Ӏаьржа, лилул-сийна, шал-шийла.

ХӀокху текста йукъара билгалдешнаш схьайазйе. Схьадевлларш а, схьадовлаза дерш а къастаде.
Цхьаццанхьа тогIин шина а агIор лекха бердаш дара. Оцу бердашна кIел, куьйгаш хьала а лаьцна, чу ирахIоьттича, и куьйгаш а хьулдеш кIорга айманаш хуьлура, тIехула хьере бурош а хьийзош. Ханна даккхий бераш оцу айманаш чохь луьйчура, кегийнаш хи гомхачохь луьйчура. Шена хIоттийна чурт гича, цкъа дегIе зуз хьаьдира Iелина. ГIенах хуьлура ишттаниг. Ткъа хIара дерриг а сомах ду. Цхьа хан йаьхьира цо, догдоьхна. Амма иза цIеххьана хазахетарца хийцаделира. Аьрзуна а, цунна а цхьамма чарташ доьгIна. ХIета Iелин ши кIант дийна ву. ХIокху шинна чарташ догIа кхин стаг вац, Iумар а, Iусман а воцург. Iелин дахаре болчу безаман цIарах бисинчу гIийлачу суйнах цIе летира. РегIа тIехула хьалаайабеллачу маьлхан шийлачу зIаьнаршна кIел дети санна лепара семсачу лайно дIахьулдина Iалам. Iелина уллохула тIех а буьйлуш, шовданна тIеоьхура Iуьйранна даьхний хи тIе далош а, хи эца а богIу зударий. Улло нисбелча, къаьрззий цуьнга хьовсура уьш. Наггахь зуда, ша тIехйаьлча а йухахьоьжуш хуьлура. Эрна дуйла хуъушехьа, Iела а хьоьжура баккхийчаьрга, йевзарг гаре догдохуш. ХIинца цунна гур йу ша вина, бераллехь левзина меттигаш. Цаьрга а хьоьжуш, цо дагалоьцур йу шен декъаза бералла, къаьхьа къоналла. Гур ду дайн кешнаш. Хьанна хаьа, шен Айза, Iумар, Iусман ган а мега. Цаьрга цкъа бIаьрг тоьхча, ша велча а шек ца волура иза. Цо биллинчу метта а ваьлла, охьавижначу Iелина там хилира, ша месийн назбаршла охьавижча санна. ХIусамдай охьабийшаре ца хьаьжира цуьнан кIадделла къена дегI. Массара а хьекъале, къинхетаме, оьзда зуда йу олу хьуна, ткъа цкъацкъа хьайгара лортIахь доцург долуьйту ахь. Оьрси, жуьгти, милла велахь а, хьаша ма ву вайн хIусамехь сецнарг. Дукха хан йара Iелина хIусамехь иштта доьзал ганза. Маьрша дийшина Iохкучу оцу берашна тIе а вахана, уьш сама а даьхна, хьаста хьаьгнера иза. ХIокху йовхачу хIусамо а, нохчийн кхерчан цхьа ша тайпа дагна там бечу, кийра бузочу хьожано а, набарш кхетта Iохкучу оцу кегийчу бераша а, дукха хан йоццуш шен кхайкхамашца цо йехна Iожалла йицйина, цуьнан даг чохь дахаре безам а, лаам а кхоьллира. Шаьш Iехийнийла хиъначу нохчаша даймахка цIа берза сацам бира. Шаьш даймахка цIа берзийтар доьхуш, Кавказан сардале кехат йаздира цара. Сардало и дехар духатоьхча, туркойн а, оьрсийн а Iедалийн бертаза даймахка цIа берза новкъа бевлира уьш. Зударий, бераш, къенанаш. Чохь синош ду аьлча, стаг хала тешар волуш, беснаш мажделла, даьIахкаш тIе а йевлла, адамаш аьлча а, адамийн чархаш. Иза бара цаьршиннан берриг а бахам. Амма и шиъ хьега, кхин тоьлла бахам болуш цхьа а доьзал бацара Гати-Юьртахь. И шиъ цхьаьнакхетча, ловзар-м хьехочохь а дацара, атталла кегийрхой цхьаьнакхетта синкъерам а ца хилира. Цаьршинна совгIаташ дохьуш йуьртахой а, гергарнаш а ца баьхкира. И гIиллакхаш цкъа а ца хилча санна, моллас мах а бина, тийна-таьIна дIадерзийра.

Дага а лаций, дIайазде хIора тайпанан пхиппа масала:
1) дакъойн терахьдешнаш; 2) цхьалхе рогIаллин терахьдешнаш; 3) чолхе гулдаран терахьдешнаш; 4) хIоттаман декъаран терахьдешнаш; 5) лаамазчу кепехь билгалза-масаллин терахьдешнаш; 5) эцаран терахьдешнаш.

Лахара масаллин терахьдешнаш рогIаллин терахьдешнашка а дерзош, дIайазде.

Шиъ, бIе, эзар, ткъа, кхоъ, цхьаъ, кхо бIе ткъе пхиъ, ши бIе, кхо эзар, шовзткъа, бIе кхузткъа, дейтта, ткъе пхиъ, ткъе вуьрхIитта, эзар исс бIе, дезткъе итт, кхузткъе кхойтта.

